Is versoening se dae getel?Theuns Eloff. Foto: www.ethlife.ethz.ch Is Versoeningsdagvierings nog gepas in die Suid-Afrika van 2015? Het ons die boodskap van welwillendheid van Mandela, De Klerk en Tutu verloën? “Indien mens kyk na die aanvalle op buitelanders, onverdraagsaamheid onder politieke partye en die rassistiese ondertone van studentebetogings, kan dié afleiding maklik gemaak word,” het dr. Theuns Eloff, voorsitter van die FW de Klerk-stigting, gesê. Die fase van versoening wat Suid-Afrikaners uit alle vlakke van die samelewing saamgevoeg het, is volgens Eloff iets van die verlede. “Die stryd in 2015 is vir maatskaplike geregtigheid. Dit het die norm onder politieke leiers geword om die rassekaart te speel, iets wat teenstrydig is met versoening.” Eloff meen versoening het tog steeds ŉ plek in ons samelewing. “Versoening en verdraagsaamheid moet ŉ prioriteit wees. Andersins sal die volgende generasie terugval op rassisme. As daar regtig respek tussen mense van alle rasse is, sal ons gebind word deur ware patriotisme en respek vir die grondwet.” Volgens Eloff moet mense onthou “versoening is ŉ proses en nie ŉ eenmalige gebeurtenis nie”. Versoening kan volgens hom slegs gebeur as almal se reg om te bestaan, gerespekteer word. “Dit word bemoeilik as die meerderheid eis om ‘tuis’ te voel en daarmee die regte van minderhede om in hul taal onderrig te word, wil onderdruk, soos wat in Stellenbosch gebeur het.” Misbruik en stereotipering bevorder nie versoening nie. “Net soos politieke korrektheid en valse vriendelikheid teenoor mekaar ons ook nie vorentoe sal neem nie,” het Eloff gesê.